คนกรุงอ่วม! ขสมก.ประกาศขึ้นค่าโดยสาร 21 ม.ค.นี้ เมล์ร้อน 8 บ.-ปรับอากาศเริ่ม 12 บ.
คนกรุงอ่วม! ขสมก.ประกาศขึ้นค่าโดยสาร 21 ม.ค.นี้ เมล์ร้อน 8 บ.-ปรับอากาศเริ่ม 12 บ.
9 ม.ค. 2562

ผู้สื่อข่าวรายงานว่า องค์การขนส่งมวลชนกรุงเทพ (ขสมก.) ออกประกาศว่า ตามมติที่ประชุมคณะกรรมการควบคุมการขนส่งทางบกกลางครั้งที่ 10/2561 เมื่อวันที่ 14 ธ.ค. 2561 มีมติให้ปรับปรุงอัตราค่าโดยสารรถประจำทางสาธารณะ ดังนั้น ขสมก. จึงขอปรับปรุงค่าโดยสาร ส่งผลทำให้รถโดยสารธรรมดา (ครีม-แดง) จากเดิม 6.50 บาท ตลอดสาย เป็น 8 บาท ตลอดสาย
โดยรถโดยสารปรับอากาศ (ครีม-น้ำเงิน) จากเดิม 10-18 บาท ตามระยะทาง เป็น 12-20 บาท ตามระยะทาง, รถโดยสารปรับอากาศยูโรทู (สีส้ม) และรถปรับอากาศเชื้อเพลิง NGV (สีขาว) จากเดิม 11-23 บาท ตามระยะทาง เป็น 13-25 บาท ตามระยะทาง, รถโดยสารปรับอากาศรุ่นใหม่ (สีฟ้า) ระยะทาง 4 กิโลเมตรแรก เก็บไม่เกิน 15 บาท, ระยะทาง 4-16 กิโลเมตร เก็บไม่เกิน 20 บาท, ระยะทาง 16 กิโลเมตรขึ้นไป เก็บไม่เกิน 25 บาท
สำหรับค่าทางด่วนของรถโดยสารปรับอากาศ กรณีที่ผู้โดยสารใช้ทางด่วน ให้เก็บค่าทางด่วนเพิ่มจากค่าโดยสารปกติ 2 บาท ต่อคนต่อเที่ยว ทั้งนี้ตั้งแต่วันที่ 21 ม.ค. 2562 เป็นต้นไป
นอกจากนี้ รถโดยสารธรรมดา กรณีที่ผู้โดยสารใช้ทางด่วน ให้เก็บค่าทางด่วนเพิ่มจากค่าโดยสารปกติ 2 บาท ส่งผลทำให้ค่าโดยสารเพิ่มขึ้นจากเดิม 8 บาท ต่อคนต่อเที่ยว เป็น 10 บาท ต่อคนต่อเที่ยว ส่วนรถบริการตลอดคืน ช่วงเวลา 23.00 – 05.00 น. ให้เก็บค่าธรรมเนียมเพิ่ม 1.50 บาท ส่งผลทำให้ค่าโดยสารเพิ่มขึ้นจากเดิม 8 บาท เป็น 9.50 บาท ต่อคนต่อเที่ยว
ส่วนรถโดยสารประจำทางปรับอากาศแอร์พอร์ต บัส (Airport Bus) ยังคงเก็บค่าโดยสารอัตราเดิม ได้แก่ สาย A1 ท่าอากาศยานดอนเมือง-จตุจักร กับ สาย A2 ท่าอากาศยานดอนเมือง-อนุสาวรีย์ชัยฯ 30 บาทตลอดสาย, สาย A3 ท่าอากาศยานดอนเมือง-สวนลุมพินี กับ สาย A4 ท่าอากาศยานดอนเมือง-สนามหลวง 50 บาทตลอดสาย และสาย S1 ท่าอากาศยานสุวรรณภูมิ-สนามหลวง 60 บาทตลอดสาย
